A Szingapúri Nagydíj szervezői megerősítették, hogy valóban eltűnik a sikán a 10-es kanyarból, melynek köszönhetően egy másodpercet javulnak a köridők. Fernando Alonso a szimulátorban győződött meg róla.
„Ezekben a napokban a szimulátorban dolgozok. Idén megújul a 10-es kanyar Szingapúrban, mivel nem lesz benne a korábbi sikán. A kör nagyjából egy másodperccel gyorsabb…”- írta Alonso, aki biztos rengeteg kérdést fog kapni jövő vasárnap.
A kanyarban 40 km/órával nagyobb sebességet lehet majd elérni, és többé nem fogunk látni „repkedő” autókat, köszönhetően a magas rázókövek eltűnésének. Az éjszakai futam egyik jellegzetes pontja volt a sikán, melyben sok versenyzői hiba történt korábban.
Egyéb változtatás, hogy a pálya több pontját újraaszfaltozzák, és a boxutca is teljesen új burkolatot kap. A nagydíj fontos fordulópont lesz a bajnokság szempontjából, mivel a nagy leszorítóerőt igénylő pályákat vezeti fel, és aki nem tudja majd tartani a lépést a Red Bull-lal, az nagy valószínűséggel átáll 2014-re.
Ilyen volt a hangulat a 2013-as Olasz Nagydíjon